Κανονισμός (ΕΚ) αριθ. 2596/2000 του Συμβουλίου

της 27ης Νοεμβρίου 2000

για τροποποίηση του κανονισμού (ΕΚ) αριθ. 974/98 για την εισαγωγή του ευρώ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφος 5,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

την γνώμη της Ευρωπαϊκής Κεντρικής Τράπεζας(3),

Εκτιμώντας τα ακόλουθα:

(1) Ο κανονισμός (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ(4) προβλέπει ότι το ευρώ θα αντικαταστήσει τα νομίσματα των κρατών μελών που πληρούσαν τις αναγκαίες προϋποθέσεις για την υιοθέτηση του ενιαίου νομίσματος κατά το χρόνο της εισόδου της Κοινότητας στο τρίτο στάδιο της Οικονομικής και Νομισματικής Ένωσης. Ο κανονισμός αυτός περιέχει επίσης κανόνες που εφαρμόζονται στις εθνικές νομισματικές μονάδες αυτών των κρατών μελών κατά τη μεταβατική περίοδο που λήγει στις 31 Δεκεμβρίου 2001, καθώς και κανόνες για τα τραπεζογραμμάτια και τα κέρματα.

(2) Η απόφαση 98/317/ΕΚ του Συμβουλίου, της 3ης Μαΐου 1998, σύμφωνα με το άρθρο 121 παράγραφος 4 της συνθήκης(5) όριζε ότι η Ελλάδα δεν πληρούσε τις αναγκαίες προϋποθέσεις για την υιοθέτηση του ενιαίου νομίσματος.

(3) Δυνάμει της απόφασης 2000/427/ΕΚ του Συμβουλίου, της 19ης Ιουνίου 2000, σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από την Ελλάδα από την 1η Ιανουαρiου 2001(6), η Ελλάδα πληροί πλέον τις αναγκαίες προϋποθέσεις και η παρέκκλιση για τη χώρα αυτή καταργείται από την 1η Ιανουαρίου 2001.

(4) Η εισαγωγή του ευρώ στην Ελλάδα απαιτεί την επέκταση στην Ελλάδα των διατάξεων για την εισαγωγή του ευρώ που εφαρμόζονται στα κράτη μέλη τα οποία υιοθέτησαν το ευρώ κατά την είσοδο της Κοινότητας στο τρίτο στάδιο της Οικονομικής και Νομισματικής Ένωσης.

(5) Για τα κράτη μέλη των οποίων το νόμισμα αντικαθίσταται από το ευρώ μετά την ημερομηνία στην οποία η Κοινότητα εισήλθε στο τρίτο στάδιο της Οικονομικής και Νομισματικής Ένωσης, ο ορισμός των "εθνικών νομισματικών μονάδων" πρέπει να αναφέρεται στη νομισματική μονάδα του κράτους μέλους όπως αυτή οριζόταν αμέσως πριν την εισαγωγή του ευρώ σε αυτό το κράτος μέλος.

(6) Στην περίπτωση της Ελλάδας, οι διατάξεις για τη μεταβατική περίοδο εφαρμόζονται από την 1η Ιανουαρiου 2001,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΚ) αριθ. 974/98:

1. Το άρθρο 1 τροποποιείται ως εξής:

α) στην πρώτη περίπτωση, η λέξη "Ελλάδα" παρεμβάλλεται μεταξύ των λέξεων "Γερμανία" και "Ισπανία"·

β) στο τέλος της τρίτης περίπτωσης προστίθενται οι λέξεις "ή σύμφωνα με την παράγραφο 5 του άρθρου αυτού"·

γ) στο τέλος της πέμπτης περίπτωσης προστίθενται οι λέξεις "ή, κατά περίπτωση, την παραμονή της ημέρας κατά την οποία το ευρώ αντικαθιστά το νόμισμα κράτους μέλους που υιοθετεί το ευρώ σε μεταγενέστερη ημερομηνία".

2. Η πρώτη φράση του άρθρου 2 αντικαθίσταται από το ακόλουθο κεiμενο:"Από την 1η Ιανουαρίου 1999 το νόμισμα των συμμετεχόντων κρατών μελών εκτός από την Ελλάδα είναι το ευρώ. Από την 1η Ιανουαρίου 2001, το νόμισμα της Ελλάδας είναι το ευρώ."

3. Στο τέλος του άρθρου 9 προστίθεται το ακόλουθο κείμενο:"ή, στην περίπτωση της Ελλάδας, μέχρι και τις 31 Δεκεμβρίου 2000."

Άρθρο 2

Ο παρών κανονισμός αρχίζει να ισχύει την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες, 27 Νοεμβρίου 2000.

Για το Συμβούλιο

Ο Πρόεδρος

L. Fabius

(1) ΕΕ C 177 της 27.6.2000, σ. 98.

(2) Γνώμη που διατυπώθηκε στις 16 Ιουνίου 2000 (δεν έχει ακόμα δημοσιευθεί στην Επίσημη Εφημερίδα).

(3) ΕΕ C 177 της 27.6.2000, σ. 11.

(4) ΕΕ L 139 της 11.5.1998, σ. 1.

(5) ΕΕ L 139 της 11.5.1998, σ. 30.

(6) ΕΕ L 167 της 7.7.2000, σ. 19.